1. mai-appell 2023

Kjære alle sammen – gratulerer med dagen!

1. mai er en festdag og en kampdag.

***Fest*** fordi vi feirer dem som gikk foran, en arbeiderbevegelse som i mer enn hundre år har kjempet for et samfunn for de mange – ikke bare for de få på toppen.

***Kamp*** fordi mye gjenstår.

I dag fyller vi igjen gater og torg med solidaritet, med krav om et rettferdig og anstendig arbeidsliv.

--

Sist vi var samlet til 1. mai-markering var det med en ny situasjon i verden. Der den nyoppståtte krigen i Ukraina var bakteppet.

En krig som dessverre fortsatt pågår med full styrke. Der Putins høyrenasjonalistiske diktatur fortsetter volden, løgnene og undertrykkingen av ukrainere.

Ukrainerne sin sak er vår sak – fordi vi ikke kan godta et Europa hvor en stormakt kan ta seg til rette og endre grenser med vold.

I dag feirer vi arbeiderbevegelsen sin høytidsdag. Solidaritetsdagen.

Vår solidaritet er hos Ukraina og det ukrainske folk. Vi står fortsatt sammen med dere.

Derfor må vi, rundt om i våre kommuner og lokalsamfunn, fortsatt sørge for at vi bosetter, inkluderer og gir rom til flykningene som har kommet og som kommer i tiden framover.

--

Men krigen har også helt andre konsekvenser. Den har bidratt til å føre oss inn i en dyrtid.

Mange av oss kjenner at økonomien har blitt trangere det siste året. Renta har gått opp, maten er blitt dyrere og strømprisene er fremdeles høye.

Er lønna lav eller man står uten jobb merker man det best. For noen har det blitt umulig å få kronene til å holde fram til neste lønning.

Media viser bilder fra lange matkøer. Flere av stedene som deler ut mat melder om massive økninger av personer som har akutt behov for hjelp for mette barna sine og seg selv.

Over 400.000 husholdninger har alvorlige økonomiske problemer eller sliter økonomisk. 7 av 10 husstander har måttet gjøre endringer for å få endene til å møtes.

Dessverre er det som vanlig de med minst som rammes hardest.

Likevel får vi stadig høre at det er nettopp de med minst og vanlige folk som må ta seg sammen. Vi hørte det gjennom pandemien. Vi hørte det da prisstigningen begynte å spise opp lønnstilleggene i fjor. At det er vi som må være ansvarlige og moderere oss når alt blir dyrere.

Samtidig fortsetter lønnsfesten på toppen. Jeg liker til vanlig ikke å være en festbrems, men akkurat denne festen må vi stoppe.

Vi skal ikke akseptere at noen få beriker seg mest mulig og unndrar seg det spleiselaget som fellesskapet skal være.

Det er på tide at lavtlønnede og de som rammes hardest i krisetider prioriteres.

Derfor krever vi i dag det samme som vi har gjort i år etter år – arbeid til alle og ei lønn å leve av!

--

AVSNITT OM STREIKEN. HER MÅ DU SE AN SITUASJONEN DEN 1. MAI, OG TILPASSE OM NØDVENDIG.

Mandag for to uker siden gikk ansatte i frontfaget ut i streik. Det er svært uvanlig i et mellomoppgjør, men er en demokratisk rett fagbevegelsen har.

Streiken ble kortvarig, men det er forståelig at det ble streik. Det har vist seg helt nødvendig når forhandlinger ikke når fram. Særlig nå, midt i en dyrtid med økende forskjeller, er det viktig med en sterk fagbevegelse.

Den kollektive forhandlingsretten og streikerett gjør det mulig for partene i arbeidslivet å dele på makt og penger.

Dette er et av vårt demokratiske samfunns viktigste kjennetegn, og må hegnes om.

Det er tross alt kamp og konflikt som har ført til mindre forskjeller og sterkere fellesskap.

--

Det har noe å si hvem som styrer kommunen.

Selv om vi kanskje ikke tenker så mye over det i det daglige, så påvirker det oss alle hver eneste dag.

Vannet i springen vår, skolen barna våre går på, helsetilbudet til våre eldre, parkene og friluftsområdene hvor vi kan slappe av. I tillegg til at kommunen er arbeidsgiver for mange av oss. Derfor har det noe å si hvem som styrer kommunen.

Det har noe å si om de som styrer vil privatisere helsetilbudet, så de ansatte får dårligere lønns- og pensjonsvilkår og en tøffere jobbhverdag. Om eldre og pleietrengende må forholde seg til stadig nye ansikter, fordi de som styrer synes det er helt greit med midlertidige ansettelser og hyppig bruk av vikarbyråer.

Om de som styrer ikke vil prioritere en skole og aktivitetstilbud der alle barn kan få være med på leken, uavhengig av foreldrenes lommebok.

Det har noe å si om de som styrer ikke vil ta imot mennesker på flukt. De som mener de som kanskje trenger et trygt lokalmiljø aller mest er en byrde for samfunnet.

I høst kan vi velge hvem som skal styre kommunene våre.

Da kan vi velge å stemme på dem som vil ha trygge og faste stillinger og skape en heltidskultur i kommunen.

Vi kan stemme på dem som vil prioritere at pengene som skal gå til velferdstjenester faktisk går til velferdstjenester, og ikke i lomma på private eiere eller store utenlandske selskaper.

Vi kan stemme på dem som vil prioritere barna våre, der alle kan være med på leken på SFO og kultur- og fritidsaktiviteter.

Vi kan stemme på dem som vil ta imot trengende mennesker med åpne armer og sørge for inkludering.

[Sett gjerne inn lokale eksempler fra din kommune på saker dere vil jobbe for eller har fått til lokalt]

Det betyr noe hvem som styrer. Derfor håper jeg at dere stemmer fra 10. august på dem vil gjøre kommunen bedre, åpnere og rausere for alle.

--

Kjære venner!

Vi står i en vanskelig tid. Vi møtes med store spørsmål.

I en sånn tid trengs et uredd sosialistisk parti.

Som tør å tenke nytt, å tenke selv og som alltid holder blikket rettet mot det viktigste – fred, rettferdighet, vern om klimaet og naturen vår.

Det er tid for rettferdighet i stedet for grådighet.

Det er tid for solidaritet i stedet for ulikhet.

For de mange, ikke for de få.

Gratulerer med dagen, og godt valg!